| **Reinhold Platz** |
| --- |
| Gimė | 1886 m. sausio 16 d.Kotbusas, Vokietijos imperijos vėliava Vokietijos imperija |
| Mirė | 1966 m. rugsėjo 15 d. (80 metų)Arensburgas, Vokietijos vėliava Vokietija |
| Vadovavo | Fokker |
|  |
| Sritis | Aviacijos inžinierius ir konstruktorius |

**Reinholdas Placas** (vok. *Reinhold Platz*, g. 1886 m. sausio 16 d. Kotbuse ; † 1966 m. rugsėjo 15 d. Ahrensburge ) – vokiečių šaltkalvis, aviacijos konstruktorius, vienas "Fokker" koncerno vadovų, Trečiojo Reicho Aviacijos ministerijos pareigūnas.

Gyvenimas
---------

Reinholdas Placas 1892–1900 m. mokėsi Kotbuse ir Berlyne. Pasirinkęs šaltkalvio profesiją, 1905 m. kai Edmundas Fušė (pranc. Edmound Fouché) Vokietijoje pristatė suvirinimą deguonimi, Platzas tapo vienu pirmųjų šios technologijos meistrų Vokietijoje. Vėliau jis demonstravo suvirinimo deguonimi galimybes įvairiose Rusijos, Šveicarijos ir Vokietijos įmonėse. 1907–1909 m. atliko karinę tarnybą Potsdame įsikūrusiame Pirmame gvardijos pėstininkų pulke.

  

1912 m. Placas pristatė plieninių vamzdžių suvirinimo galimybes Berlyno Johanistalio rajone įsikūrusioje "Fokker" orlaivių gamykloje ir netrukus įsidarbino šioje įmonėje.

A. Fokeris lėktuve "Fokker Spin"
1913 m. A. Fokeriui gamybą perkėlus į Šveriną, Platzas įsidarbino šios įmonės metalo apdirbimo ir suvirinimo cecho meistru. Pirmasis jo darbas buvo karinio monoplano "Fokker Spin" rėmo suvirinimo proceso parengimas. Jo pareigos taip pat apėmė suvirintojų mokymą (Pirmojo pasaulinio karo metais šio amato jis mokė ir moteris) bei naujų suvirintų konstrukcijų kūrimą.

 Fokker Dr.I (1917 m.)
1916 m. birželį bandomojo skrydžio metu žuvus "Fokker" bandymų skyriaus vadovui Martinui Kroiceriui (vok. Martin Kreutzer), šias pareigas perėmė R. Placas. Iš pradžių jis užsiėmė tik stiprumo skaičiavimais, kol 1916 m. pabaigoje buvo pagamintas pirmasis jo konstrukcijos lėktuvas Fokker V.1. Panašiai kaip ir jo darbdavys A. Fokeris, R. Placas neturėjo teorinių žinių apie orlaivių konstrukciją. Savo praktinių žinių jis tapo teoretiko ir vizionieriaus A. Fokerio padėjėju, pastarojo idėjas paversdavusiu praktinėmis konstrukcijomis. Neretai savo konstrukcijas jis kūrė be brėžinių, kuriuos darydavo tik gaminį teigiamai įvertinus bandymų komisijai ir perdavus tolesnei gamybai.

 Fokker D.VII (1918 m.)
Vadovaujant Reinholdui Placui, iki 1920 m. "Fokker" sukūrė daugiau nei 40 skirtingų orlaivių modelių, įskaitant triplaną Fokker Dr.I kurį 1917 m. pradžioje išgarsino Manfredas fon Richthofenas. Kiti žymūs jo kūriniai buvo Fokker D.VII, Fokker D.VIII ir pirmasis "Fokker" keleivnis lėktuvas F.II. 1918 m. Placas tapo aviacijos gamyklos Šverine vadovu, kuri po karo buvo pervadinta „Schweriner Industriewerke". Joje taip pat buvo gaminamos valtys, svarstyklės, lovų rėmai.

 Fokker D.VIII (1918 m.)
Gamyklą Šverine 1921 m. perkėlus į Olandiją, Placas perėmė Vere mieste įsikūrusios naujos A. Fokerio įmonės valdymą. 1922 m. jis sukūrė sklandytuvą. 1924 m. jis tapo Fokerio gamyklos Amsterdame techniniu direktoriumi ir šias pareigas ėjo iki 1931 m. Literatūroje teigiama, kad kolegos R. Placą kritikavo už labai konservatyvų požiūrį į naujų technologijų diegimą.

1931-1934 m. R. Platcas dirbo Hagoje veikusioje "Pander & Son" aviacijos gamykloje, tačiau apie jo žymesnį indėlį į šios, 1934 m. veiklą nutraukusios įmonės veiklą žinių nėra.

 Fokker F.II (1919 m.)
1934 m. jis metais pradėjo dirbti Reicho aviacijos ministerijoje, kur iki 1939 kuravo "Heinkel" ir "Arado", 1940 m. - "Dornier", nuo 1941 m. iki karo pabaigos - "Henschel", "Arado", "Volkswagen" ir kitų karo pramonės įmonių veiklą. 1938 m. jam buvi suteiktas inžinerijos pulkininko laipsnis; jis taip pat buvo atskaingas už raketų-sviedinių V1 gamybos priežiūrą.

Aviacijos inžinieriaus veiklą jis tęsė ir po 1945 m. užpatentavo keletą civilinės aviacijos patobulinimų.

Literatūra
----------

* (EN) Grosz, Peter. *Reinhold Platz and the Fokker Co*. Over the Front, Vol. 5, No. 3, Autumn 1990.
* (EN) Rene de Leeuw: *Fokker Commercial Aircraft From the F.I of 1918 Up to the Fokker 100 of Today*. N.V. Koninklijke Nederlandse Vliegtuigenfabriek Fokker, 1994.
* (EN) Alfred Richard Weyl: *Fokker.* *The Creative years.* London 1965 .
* (EN) Michael Tate: *Fokker, Design & Development to 1919 m*. Lulu Publishing 2016.

Interneto nuorodos
------------------

* Vaizdas ir informacija svetainėje dutch-aviation.nl (anglų k.)
* Daugiau informacijos svetainėje aerofile.info (anglų k.)

1. 1 2  *Pander, een Haagse vliegtuigbouwer* - Harm J. Hazewinkel, 2007, uitg. KNvVL, ISBN 9789080886834